Diari Oficial de la Generalitat Valenciana


Sumari del DOGV 6291, del 17-06-2010 (2010/6818)

ORDE 10/2010, de 2 de juny, de la Conselleria de Sanitat, per la qual convoca ajudes per a fer treballs d'investigació per a la millora de l'atenció de les persones amb malalties cròniques i ancianes de mitjana i llarga estada per a l'exercici 2010.
---------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6291

Data del DOGV
:   17-06-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/6818


Data del document
:   02-06-2010

Organisme emissor
:   Conselleria de Sanitat

Tipus de document
:   Ordre

Anàlisi jurídica

 Descriptors 

:   * ajuda pública
    * tercera edat
    * terapèutica
    * mort
    * malaltia
    * suport econòmic
    * investigació mèdica
    * projecte d'investigació

ORDE 10/2010, de 2 de juny, de la Conselleria de Sanitat, per la qual convoca ajudes per a fer treballs d'investigació per a la millora de l'atenció de les persones amb malalties cròniques i ancianes de mitjana i llarga estada per a l'exercici 2010. [2010/6818]
PREÀMBUL
Entre els objectius de la Conselleria de Sanitat destaca la investigació i el suport a la difusió de l'activitat assistencial de bones pràctiques, en tot el que es referix a l'atenció de persones majors i malalties cròniques, per a això s'ha disposat en pressupostos generals de línies específiques d'investigació i assessorament en esta matèria, per a estudiar, investigar, promoure i assessorar la Conselleria de Sanitat.
Per tot això, es convoquen les ajudes que s'indiquen a continuació, que es regiran per les normes específiques contingudes en els annexos d'esta orde i, en la part que s'aplica, s'ajustaran al que disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, el Text Refós de la Llei de la Hisenda Pública de la Generalitat, aprovat pel Decret Legislatiu de 26 de juny de 1991, i la Llei General de Subvencions, 38/2003, de 17 de novembre.
Per tant, fent ús de les facultats que em conferixen l'article 28 de la Llei 5/1983, de 30 de desembre, del Consell, l'article 47.11 del Text Refós de la Llei de la Hisenda Pública Valenciana, aprovat pel Decret Legislatiu de 26 de juny de 1991 del Consell de la Generalitat, i el Decret 120/2007, de 27 de juliol, del Consell, pel qual aprova el Reglament Orgànic i Funcional de la Conselleria de Sanitat,
ORDENE
Article 1. Objecte i classes d'ajudes
Esta orde té com a objecte convocar, en règim de publicitat, objectivitat i concurrència competitiva, la concessió d'ajudes per a fer treballs d'investigació per a la millora de l'atenció de les persones amb malalties cròniques i ancianes de mitjana i llarga estada i aprovar les bases per les quals es regiran, que s'incorporen com a annex I d'esta orde.
Article 2. Finançament de les ajudes
Les ajudes que regula esta orde es finançaran a càrrec dels Pressupostos de la Generalitat per a l'exercici 2010, a càrrec de l'aplicació pressupostària 44.36.43.3981.691.70.VN, línia de subvenció T4538000, «Promoció d'activitats d'interés sociosanitari», per un import total màxim de vint-i-cinc mil euros (25.000,00 €), segons s'arreplega en els pressupostos generals de la Generalitat per a l'exercici 2010.
DISPOSICIONS FINALS
Primera
D'acord amb el que establix l'article 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, esta orde no requerix la notificació a la Comissió Europea perquè no té tots els requisits de l'apartat 1 de l'article 107 del Tractat de Funcionament de la Unió Europea.
Segona
En tot el que no regula esta orde, cal ajustar-se al que disposen els preceptes bàsics de la Llei 38/2003, de 17 de novembre, General de Subvencions, i del Reial Decret 887/2006, de 21 de juliol, que aprova el Reglament de la Llei General de Subvencions, i també el que establix la Llei de la Hisenda Pública de la Generalitat, el text de la qual refós el va aprovar el Decret Legislatiu de 26 de juny de 1991.
Tercera
S'autoritza la directora general d'Assistència Sanitària perquè, en l'àmbit de les seues competències, adopte les mesures o dicte les resolucions necessàries per al desplegament i l'execució d'esta orde.
Quarta
Esta orde entra en vigor l'endemà de la publicació en el Diari Oficial de la Comunitat Valenciana.
València, 2 de juny de 2010
El conseller de Sanitat,
MANUEL CERVERA TAULET
ANNEX I
Bases de la convocatòria d'ajudes per a fer treballs d'investigació per a la millora de l'atenció de les persones malaltes cròniques i ancianes de mitjana i llarga estada per a l'exercici 2010
Primera. Finalitat de la convocatòria
1.1. Els objectius de la present convocatòria són:
- Projectes d'investigació sobre avaluació de metodologia i treball en equip interdisciplinari orientat a persones malaltes majors o persones amb malalties cròniques o pluripatologia.
- Projectes d'investigació sobre innovació en l'atenció integral de malalties neurològiques degeneratives en fases avançades.
- Projectes d'investigació sobre seguretat en l'atenció de persones majors i pacients amb malalties cròniques evolucionades.
- Projectes d'investigació sobre prevenció o retard en l'aparició de la situació de dependència en les persones majors i en les persones amb malalties cròniques o pluripatologia. És especialment interessant en estos projectes la visió de gènere.
- Projectes d'investigació relacionats amb l'atenció al final de la vida dels pacients majors amb malalties avançades.
- Projectes relacionats amb l'atenció de la família o persones cuidadores, en especial de les dones cuidadores
Els projectes han d'estar basats en l'evidència científica, ser factibles i tindre un impacte potencial de millora de l'atenció sanitària a la Comunitat Valenciana.
Les ajudes concedides tindran la finalitat de sufragar les despeses de funcionament que genere el desplegament dels projectes d'investigació. En cap cas les subvencions que regula esta orde poden ser destinades a finançar inversions ni adquisicions de material inventariable o equipament.
Segona. Beneficiaris/àries
Poden obtindre la condició de beneficiàries d'estes ajudes les institucions de formació, investigació o difusió de l'atenció de malalts crònics i ancians que, per la seua activitat professional, es dediquen a l'atenció de pacients majors i pacients amb malalties cròniques evolucionades, a l'anàlisi estratègica de l'atenció a la cronicitat i l'envelliment i a l'avaluació de servicis sanitaris.
Tercera. Despeses subvencionables
3.1. Les ajudes previstes en esta convocatòria es destinaran a cobrir les despeses que s'indiquen a continuació, sempre que de manera indubtable responguen a la naturalesa de l'activitat subvencionada, estiguen ben especificades en la sol·licitud i es facen en el termini establit en esta orde:
- Despeses derivades de la contractació de personal en règim de formació per al desplegament de les actuacions investigadores. No podran tindre vinculació de caràcter funcionarial, estatutari o contractual amb l'entitat beneficiària. En el cas que el beneficiari siga una entitat pública, la contractació dels becaris s'hauria d'ajustar al que establix el Decret 132/2009, de 4 de setembre, del Consell, pel qual regula la concessió de beques. En tots els casos, la contractació de personal finançat amb ajudes públiques ha de respectar els principis generals de publicitat, concurrència, objectivitat, igualtat i no discriminació que establix l'article 8 de la Llei 38/2003, de 17 de novembre, General de Subvencions.
- Despeses d'adquisició de béns i contractació de servicis externs, que inclouran les compres de material fungible i la resta de despeses complementàries, sempre que siguen necessaris per a la investigació i no incloguen en cap cas les compres de material inventariable ni l'assistència a congressos.
- Despeses de funcionament necessàries per al desplegament de les activitats. Estes despeses, en conjunt, no han de superar el 15% de l'import total concedit a l'entitat.
3.2. Una vegada finalitzat el projecte, el material bibliogràfic (llibres, revistes i material gràfic) adquirit a càrrec d'estes ajudes, queda a disposició dels fons de la biblioteca del centre.
3.3 En tots els casos, les despeses s'ajustaran al que disposa l'article 31 de la Llei General de Subvencions.
Quarta. Sol·licituds i documentació
4.1. Les entitats que desitgen formar part de la convocatòria present formularan la sol·licitud amb el model normalitzat que figura com a annex II d'esta orde. Està també disponible per a descarregar-lo en la pàgina web de la Conselleria de Sanitat ().
4.2. La sol·licitud estarà subscrita per l'investigador o la investigadora principal, que es responsabilitza de la realització del projecte. Ha de comptar amb la conformitat del representant legal de l'entitat en què preste servicis. Esta conformitat implica que s'ha comprovat que la documentació aportada és correcta, que es complixen els requisits que establix la convocatòria i que s'ajusta a la normativa del centre.
A la sol·licitud feta segons el model normalitzat (annex II) s'ha d'adjuntar la documentació següent:
a) Fotocòpia compulsada del DNI o NIE de l'investigador/a principal juntament amb un document acreditatiu del fet que té eixa condició.
b) En el cas d'haver rebut abans subvencions de la Generalitat o d'altres administracions públiques en les matèries objecte d'esta convocatòria: declaració responsable que acredite haver complit les obligacions derivades de la concessió.
c) Declaració responsable de l'investigador/a principal en la qual manifeste l'existència d'altres subvencions a la investigació concedides per al mateix projecte que es presenta i altres projectes relacionats, si n'hi ha.
d) Curriculum vitae de l'investigador/a principal i de totes les persones col·laboradores del projecte.
e) Informe de la comissió d'investigació o responsable d'investigació del centre en el qual l'investigador/a presta servicis.
f) Memòria científic tècnica del projecte, segons el model normalitzat de l'annex III. Explica els aspectes relacionats amb la investigació. S'hi fa constar com a mínim:
- Objecte i objectius del treball investigador.
- Anàlisi de la situació a la Comunitat Valenciana; utilització, variabilitat, consum i costos.
- Revisió sistemàtica de l'evidència científica.
- Població directament beneficiària (qualitativament i quantitativament).
- Metodologia.
- Llista de l'equip investigador, amb descripció de categories, càrrecs, tasques i horaris de dedicació.
- Pla de treball: activitats i calendari de realització durant l'any 2010.
- Pressupost detallat.
g) Certificat expedit pel responsable del centre investigador que acredite que l'entitat sol·licitant no es troba en cap de les prohibicions per a obtindre la condició de beneficiària establida en l'article 13, apartat 2, de la Llei 38/2003, de 17 de novembre, General de Subvencions.
h) Certificació expedida per entitat bancària en què s'hagen d'efectuar, si és el cas, els pagaments de la subvenció concedida. Si no ha sigut perceptor de subvencions públiques abans, ha de presentar la fitxa de manteniment de tercers d'acord amb el model de l'annex IV, també disponible en la pàgina web de la Generalitat.
4.3. A més de la presentació en paper de la documentació indicada anteriorment, s'han d'adjuntar en un suport informàtic els documents corresponents a la sol·licitud de l'ajuda, la memòria científica tècnica del projecte i els currículums dels investigadors. L'investigador/a principal és responsable que la informació presentada en suport informàtic i en paper siga exactament la mateixa.
4.4. Així mateix, es poden requerir qualssevol altres dades, documents i informes.
4.5. En el cas que el projecte d'investigació provinga de centres adscrits a la Conselleria de Sanitat, ha d'anar acompanyat de l'informe favorable de la comissió d'investigació o la persona responsable del centre.
4.6. En el cas que l'ajuda siga sol·licitada per una institució sense finalitat lucrativa, s'ha d'aportar la certificació acreditativa de l'acord adoptat per l'òrgan competent que autoritze la sol·licitud de l'ajuda i també una còpia autenticada o una fotocòpia confrontada dels estatuts, en què ha de constar explícitament l'àmbit de la Institució, i també que no té finalitat lucrativa.
Cinquena. Lloc i termini de presentació
5.1 Les persones interessades han de presentar les sol·licituds preferentment en el Registre de la Conselleria de Sanitat, situat al c/ del Misser Mascó, número 31, 46870, València, i també en els servicis territorials situats a Alacant (c/ Girona, 26, 03584), Castelló de la Plana (c/ Hort dels Corders, 12, 12360) i València (Gran Via Ferran el Catòlic, 74, 46041); tot això sense perjuí de la presentació en qualsevol de les maneres previstes per l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
5.2 El termini de presentació de sol·licituds és de 15 dies hàbils, comptat a partir de l'endemà de la publicació d'esta orde en el Diari Oficial de la Comunitat Valenciana (DOCV).
5.3 Quan la sol·licitud no tinga els requisits establits en esta orde o no s'hi adjunte la documentació que exigix la base quarta, d'acord amb l'article 71 de la Llei 30/1992, de 26 de novembre, de Règim Jurídic de les Administracions Públiques i el Procediment Administratiu Comú, s'ha de demanar a la persona interessada per mitjà de publicació en l'apartat d'informació al ciutadà de la pàgina web de la Conselleria de Sanitat, Informació al ciutadà (), d'acord amb l'article 59.6.b de la Llei 30/1992) que, en un termini de 10 dies, esmene la falta o aporte la documentació necessària, amb l'advertiment que, si no ho fa, s'arxivarà la sol·licitud sense cap més tràmit.
Sisena. Comissió de valoració
6.1. Es constituirà una comissió per a examinar i valorar les sol·licituds presentades. Esta comissió ajusta el funcionament al règim que establix per als òrgans col·legiats el capítol segon del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
6.2. La comissió de valoració està composta pels participants següents:
Presidenta: la directora general d'Assistència Sanitària o la persona que designe per a la substitució d'ella. S'encarregarà de designar la resta de membres.
Vocals:
- El director de Zona Sanitària IV o la persona que hi delegue.
- La cap de l'Àrea de Coordinació i Planificació o la persona que hi delegue.
- El cap del Servici d'Assistència Sociosanitària o la persona que hi delegue.
- La cap del Servici de Qualitat Assistencial o la persona que hi delegue.
- El cap del Servici de Concerts o la persona que hi delegue.
Secretari: un funcionari del Servici d'Assistència Sociosanitària de la Direcció General d'Assistència Sanitària, que intervindrà amb veu però sense vot, d'acord amb l'article 25.3.A de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
6.3. La comissió pot sol·licitar l'assessorament dels professionals o el personal tècnic que considere oportú per a completar la valoració dels projectes presentats; també pot comprovar per mitjà d'una entrevista els punts adduïts pels sol·licitants que considere interessants.
Setena. Procés de selecció
7.1. L'òrgan encarregat de l'ordenació i instrucció del procediment és la Direcció General d'Assistència Sanitària, a través del Servici d'Assistència Sociosanitària, que, d'ofici, acordarà totes les actuacions necessàries per a la determinació, coneixement i comprovació de les dades per les quals ha de pronunciar la resolució.
7.2 La comissió de valoració que establix la base anterior és l'encarregada d'estudiar i valorar les sol·licituds presentades i d'atribuir-los una puntuació d'acord amb els criteris de selecció següents:
- Qualitat científica del projecte, que ha d'estar basat en l'evidència científica. En este apartat, la comissió valora fins a un màxim de 50 punts. Atorga a la qualitat i experiència de l'equip investigador fins a un màxim de 10 punts i al disseny, metodologia, estructura i fonamentació del projecte un màxim de 40 punts.
- Rellevància prevista de la investigació en relació amb l'impacte potencial sobre la millora de la pràctica assistencial de l'Agència Valenciana de Salut a la Comunitat Valenciana. Es valoren especialment els projectes cooperatius, d'equips de treball que impliquen més d'un recurs assistencial del sistema sanitari o social. Fins a un màxim de 30 punts.
- Adequació dels recursos previstos als objectius que es proposen. Este apartat es valora fins a un màxim de 20 punts.
En queden exclosos els projectes que no tracten directament alguna de les línies d'investigació allistades en la base primera de l'annex I d'esta orde, i també els projectes d'investigació que no estiguen sustentats en l'evidència científica o que no continguen objectius clars i concrets aplicables a l'activitat assistencial de l'Agència Valenciana de Salut de la Conselleria de Sanitat.
7.3. La comissió, atenent els criteris i requisits establits, estén una acta i, a través del Servici d'Assistència Sociosanitària, formula la proposta de resolució a l'òrgan competent per a resoldre.
7.4. Igualment, si ho estima convenient la comissió, el Servici d'Assistència Sociosanitària adjudica als sol·licitants que hagen obtingut major valoració, aplicant els criteris de valoració fixats en les bases reguladores.
Huitena. Resolució de la convocatòria
8.1. La comissió de selecció, sobre la base dels criteris exposats, elabora una llista provisional dels projectes seleccionats, indica les quantitats proposades i la llista provisional dels projectes no seleccionats, les quals seran notificades a les persones interessades.
8.2. S'establix un termini de set dies hàbils, comptats a partir de la notificació de la llista provisional esmentada en el paràgraf anterior, perquè les persones interessades presenten les al·legacions que estimen oportunes.
8.3. Transcorregut el termini establit en el paràgraf anterior, estudiades i, si és el cas, ateses les al·legacions presentades, els responsables dels projectes seleccionats han d'enviar a la Direcció General d'Assistència Sanitària un escrit en el qual han de fer constar que accepten la realització del projecte presentat en les condicions aprovades.
8.4. Una vegada rebuts els escrits d'acceptació a què es referix el paràgraf anterior, s'eleva una proposta definitiva a la Gerència de l'Agència Valenciana de Salut, la qual resol la convocatòria.
8.5. La resolució de la convocatòria es publica en el Diari Oficial de la Comunitat Valenciana.
8.6. El termini màxim per a resoldre i notificar la concessió definitiva dels projectes és d'un mes, comptador a partir de l'endemà de l'acabament del termini per a presentar sol·licituds.
8.7. Excepcionalment, es pot acordar l'ampliació dels terminis en els casos previstos en els articles 42.5 i 42.6 de la Llei 30/1992, esmentada abans.
8.8. En tots els casos, si transcorre el termini màxim i no s'ha notificat cap resolució expressa, es produïxen els efectes arreplegats en l'article 44.1 del mateix text legal.
8.9. L'Agència Valenciana de Salut es reserva la facultat de deixar deserta, totalment o parcialment, l'adjudicació de les ajudes convocades en els casos en què no quede prou acreditada la idoneïtat o qualitat del projecte d'investigació, i també d'interpretar el contingut de les bases.
Novena. Recursos
D'acord amb els articles 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, contra la resolució de la directora general d'Assistència Sanitària, expressa o presumpta, dictada per delegació del director gerent de l'Agència Valenciana de Salut, d'acord amb l'article 13 de la Llei 30/1992, de 26 de novembre, que, en conseqüència, no posa fi a la via administrativa, s'hi pot interposar un recurs d'alçada davant el conseller de Sanitat en el termini d'un mes comptador des de l'endemà de la notificació o publicació, o de tres mesos comptador a partir de l'endemà de l'efecte del silenci administratiu.
Deu. Seguiment i control
La comissió de selecció ha de fer funcions de seguiment després d'adjudicar les ajudes d'investigació. En concret, li correspon:
10.1. Establir les directrius i els procediments oportuns perquè els projectes es duguen a terme d'acord amb els objectius previstos i els responsables tinguen l'assessorament que puguen necessitar.
10.2. Aprovar les memòries finals i elaborar l'informe final dels projectes.
10.3. Proposar, si és el cas, la publicació d'algun dels projectes seleccionats o d'un resum.
Onze. Pagament i justificació de les ajudes
11.1. D'acord amb el que establix l'article 47 bis del Text Refós de la Llei de la Hisenda Pública de la Generalitat, el pagament de les ajudes es fa de la manera següent:.
1) El 40% de l'import total de l'ajuda concedida es lliura, després de la justificació amb documents de les despeses que, per este import o un de superior, siguen conseqüència de l'execució.
2) Un 20% addicional al primer 40% es lliura després de la justificació amb documents almenys del 60% del total de les despeses objecte de la subvenció.
3) El 40% restant es lliura, després de la justificació de la totalitat de la despesa objecte de la subvenció, una vegada avaluada i aprovada la memòria final presentada i també la idoneïtat de la totalitat de les despeses justificades, per a la qual cosa s'ha d'emetre un informe final del projecte, en el qual es fa constar que s'ha dut a terme d'acord amb la forma establida i té la garantia de qualitat suficient.
11.2. Totes les factures han d'estar datades en el període comprés entre l'1 de gener i el 30 de novembre de 2010, i han de ser presentades davant del Servici d'Assistència Sociosanitària de la Direcció General d'Assistència Sanitària, com a màxim, el dia 1 de desembre de 2010, d'acord amb el que disposa l'article 30 de la Llei 38/2003 de 17 de novembre General de Subvencions, en els termes següents:
1. Les factures o justificants han de ser originals. S'hi han d'adjuntar còpies perquè, des del Servici d'Assistència Sociosanitària, es confronten. Ha de figurar en totes el vistiplau de la presidència o representació legal de l'entitat beneficiària.
2. Per als justificants de les persones contractades, es presenten necessàriament les nòmines ajustades al model oficial, acompanyades dels justificants de cotització a la Seguretat Social, i també una còpia dels contractes.
3. Les justificacions de col·laboracions puntuals o prestacions de servicis han de figurar en rebuts o factures en què constem les dades del perceptor, el número d'identificació fiscal, el concepte pel qual se li paga, la retenció corresponent a l'Impost sobre la Renda de les Persones Físiques i també les dades fiscals de l'entitat.
11.3. En tots els casos, les factures han de comptar amb totes les dades formals que exigix per a expedir-ne l'article 6 del Reial Decret 1496/2003, de 28 de novembre (BOE número 286, de 29 de novembre).
11.4. Abans de tots i cada un dels pagaments, és necessària una certificació de conformitat de la directora general d'Assistència Sanitària de la comprovació i aprovació de la documentació justificativa de l'aplicació correcta i efectiva de la suma lliurada a l'actuació objecte de la subvenció.
11.5. Els beneficiaris que no presenten la documentació justificativa abans de l'1 de desembre de 2010 perden el dret a percebre l'ajuda concedida.
11.6 Totes les alteracions de les condicions que s'hagen tingut en compte per a la concessió de les ajudes poden donar lloc a la modificació de la resolució de concessió. Els beneficiaris queden sotmesos, en la part que se'ls aplica, al que establixen els articles 47 i 47 bis del Text Refós de la Llei de la Hisenda Pública de la Generalitat. Són causes de reintegrament de les quantitats percebudes les que preveuen tant l'article 47.9 de la llei esmentada com l'article 19.3 de la Llei 38/2003, de 17 de novembre, General de Subvencions.
Dotze. Obligacions dels beneficiaris
Sense perjuí de les altres obligacions que exigix la legislació, l'acceptació de la realització dels projectes d'investigació i la percepció de les ajudes implica els compromisos següents:
a) Fer l'activitat objecte de la subvenció en el termini estipulat.
b) No alterar la finalitat de la subvenció i complir les obligacions que establix la legislació per als perceptors de fons públics.
c) Presentar a la Direcció General d'Assistència Sanitària dos exemplars, un dels quals en suport informàtic, de la memòria d'investigació, en la qual s'ha d'incloure, d'acord amb el que establix la base huit, la justificació de les despeses. Els beneficiaris han de presentar també els productes intermedis desenvolupats per a l'elaboració del projecte i la memòria (bases de dades, protocol de recollida de dades, etc.).
d) Deixar constància expressa del fet que el projecte d'investigació està finançat o cofinançat per la Generalitat en qualsevol relació que es mantinga amb tercers, i incorporar en tots els casos i de forma visible, el logotip de la Generalitat, Agència Valenciana de Salut, amb l'autorització per part esta institució, en les activitats de difusió subvencionades que es facen.
e) Facilitar tota la informació econòmica, fiscal, laboral, tècnica i de qualsevol tipus que els requerisca l'Agència Valenciana de Salut, sense perjuí de la confidencialitat exigible.
f) Els beneficiaris estan obligats a complir el que disposen l'article 14 de la Llei 38/2003, de 17 de novembre, General de Subvencions, i l'article 47 del Decret Legislatiu de 26 de juny de 1991, del Consell de la Generalitat, que aprova el Text Refós de la Llei de la Hisenda Pública de la Generalitat.
Tretze. Concurrència d'ajudes
L'import de l'ajuda concedida en cap cas pot ser de tal quantia que, aïlladament o en concurrència amb ajudes d'altres administracions públiques o d'altres ens públics o privats, supere el cost total de l'activitat del beneficiari, d'acord amb l'article 19.3 de la Llei 38/2003, de 17 de novembre, General de Subvencions.
Catorze. Pèrdua o minoració de l'ajuda
14.1. Totes les alteracions de les condicions tingudes en compte per a la concessió d'ajuda i, en tots els casos, l'obtenció concurrent de subvencions o ajudes atorgades per altres administracions públiques o ens públics o privats, pot donar lloc a la modificació de la resolució de concessió i, si és el cas, a la pèrdua del dret al cobrament total o parcial de la subvenció.
14.2. Igualment, l'incompliment dels requisits i condicions que donen lloc a l'atorgament de l'ajuda, i també la falta de justificació o la justificació insuficient de l'ajuda concedida en el termini establit per a fer-ho, i també la concurrència d'altres causes de reintegrament arreplegades en l'article 37 de la Llei 38/2003, de 17 de novembre, General de Subvencions, i en els articles 33 i 34 del Reial Decret 887/2006, de 21 de juliol, que aprova el Reglament de la Llei General de Subvencions, dóna lloc a la pèrdua del dret al cobrament total o parcial de la subvenció.
14.3. Es pot prescindir del tràmit d'audiència quan no figuren en el procediment ni siguen tinguts en compte en la resolució altres fets ni altres al·legacions o proves que les presentades per l'interessat.
Quinze. Reintegrament
Per al reintegrament de les ajudes s'apliquen les normes que arrepleguen els articles 36 i 37 de la Llei 38/2003, de 17 de novembre, General de Subvencions, i també els articles 91 i següents del Reial Decret 887/2006, de 21 de juliol, que aprova el Reglament de la Llei General de Subvencions.
Setze. Infraccions i sancions
El règim d'infraccions i sancions és el que establix el títol IV de la Llei 38/2003, de 17 de novembre, General de Subvencions.